Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2019/C 248/08)

Ova je obavijest objavljena u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Pineau des Charentes”

Referentni broj: PDO-FR-A0489-AM01

Datum obavijesti: 10.5.2019.

OPIS I RAZLOZI ODOBRENE IZMJENE

1. Dodatni navod

Opis i razlozi

U odjeljku II. poglavlja I. odlomak „koja, zbog svoje starosti i posebnih uvjeta dozrijevanja propisanih ovom specifikacijom proizvoda, imaju složeni ‚oksidativni’ okusni profil, kojim se odlikuje stari ‚cognac’” zamjenjuje se odlomkom „koja ispunjavaju uvjete proizvodnje propisane za te oznake u ovoj specifikaciji proizvoda”. Time se pojednostavljuje sadržaj.

Ta izmjena ne utječe na jedinstveni dokument.

2. Vrste proizvoda

Opis i razlozi

U odjeljku III. poglavlja I. odlomak „na bijela likerska vina i na ružičasta ili crna likerska vina.” zamjenjuje se riječima „na bijela, ružičasta i crna likerska vina.” Prijašnji tekst navodio je na pomisao da postoje samo dvije kategorije proizvoda, a svaka je boja zasebna kategorija proizvoda.

Ta izmjena ne utječe na jedinstveni dokument

3. Identifikacija zemljišne čestice

Opis i razlozi

U odjeljku IV. poglavlja I.:

— U podtočki (b) točke 2. riječi „službama Nacionalnog instituta za podrijetlo i kvalitetu (u daljnjem tekstu: INAO) do 1. srpnja godine koja prethodi godini prve prijave berbe.” zamjenjuju se riječima „najkasnije 10. prosinca godine koja prethodi godini prve prijave berbe tijelu za zaštitu i upravljanje, koje ga dostavlja službama Nacionalnog instituta za podrijetlo i kvalitetu (u daljnjem tekstu: INAO).”

— U podtočki (b) točke 2. odlomci: „Svaka čestica za čiji mošt pet uzastopnih godina nije podnesen zahtjev za proizvodnju kontrolirane oznake izvornosti ‚Pineau des Charentes’ briše se s popisa čestica koje je identificiralo nadležno nacionalno povjerenstvo INAO-a. Obrazložena odluka o brisanju ili odbijanju identificiranih čestica, koju donosi nadležno nacionalno povjerenstvo INAO-a, dostavlja se zainteresiranim stranama, koje imaju rok od mjesec dana od primitka obavijesti da podnesu eventualne primjedbe službama INAO-a. Nadležno nacionalno povjerenstvo INAO-a ponovno ispituje te pritužbe nakon mišljenja odbora stručnjaka.” brišu se.

Ta je izmjena izvršena jer odredba više nije odgovarala identifikaciji zemljišne čestice utvrđene kao sredstvo zemljopisnog razgraničenja. Načini brisanja čestica nakon pet godina ako nije podnesen zahtjev ponovno su utvrđeni u pogledu namjene čestica, za čije je upravljanje zaduženo tijelo za zaštitu i upravljanje.

Ta izmjena ne utječe na jedinstveni dokument

4. Nasadi vinove loze

Opis i razlozi

U odjeljku V. poglavlja I.:

— riječi „ili gros meslier B” dodaju se nakon „meslier Saint-François B”.

— riječi „trousseau gris G (ili chauché gris G)” dodaju se nakon „sémillon B”.

— dodaje se rečenica „Sorta trousseau gris G (ili chauché gris G) ne može biti zastupljena s više od 10 % u nasadu vinove loze sorte Pineau des Charentes.”.

— riječ „ili” između ružičasta i crvena zamjenjuje se riječju „i”;

— prije malbec N dodaju se riječi „cot N (ili”

To se podudara s dodavanjem sinonima za sorte meslier de Saint François B i malbec B.

Također je uvedena mogućnost sadnje sorte trousseau gris G (ili chauché gris G), stare sorte koja se prije sadila u vinogradu. Uz tu mogućnost propisuje se i ograničenje od 10 % za tu sortu u nasadu vinove loze kako bi se ograničili rizici od izmjene prepoznatljivosti.

Ta izmjena ne utječe na jedinstveni dokument.

5. Prinos

Opis i razlozi

— točka 1. odjeljka VIII. zamjenjuje se sljedećim odredbama: „Prinos iz članka D. 645-7. u Zakoniku o poljoprivredi i morskom ribarstvu (Code rural et de la pêche maritime) utvrđen je na 68 hektolitara mošta po hektaru.”

— točka 2. odjeljka VIII. zamjenjuje se sljedećim odredbama: „2. Najveći prinos Na temelju članka D. 645-7. Zakonika o poljoprivredi i morskom ribarstvu (Code rural et de la pêche maritime) najveći prinos likerskog vina utvrđen je na 45 hektolitara po hektaru, a najveći prinos mošta utvrđen je na 85 hektolitara po hektaru.”

— u odjeljak VIII. umeće se točka 3. sa sljedećim odredbama: „3. Početak proizvodnje mlade vinove loze Pravo na kontroliranu oznaku izvornosti ‚Pineau des Charentes’ može se odobriti likerskim vinima čiji je mošt dobiven: — s čestica mlade vinove loze tek nakon druge godine koja slijedi nakon godine u kojoj je sadnja izvršena do 31. srpnja; — s čestica vinove loze koja je cijepljena in situ ili naknadno cijepljena najranije prve godine koja slijedi nakon godine tijekom koje je cijepljenje ili naknadno cijepljenje provedeno do 31. srpnja te pod uvjetom da se na česticama nalaze samo sorte dopuštene za oznaku.”

Te izmjene podudaraju se s dodavanjem prinosa mošta od 68 hektolitara po hektaru. Najveći prinos likerskog vina povećan je s 42 na 45 hektolitara po hektaru. Zbog određivanja najvećeg prinosa Cognaca (16 hl AP/ha) bilo je potrebno povećati najveći prinos sorte Pineau de Charentes.

Brisanje odlomka „s parcela mlade vinove loze tek nakon prve godine koja slijedi iza godine tijekom koje je cijepljenje in situ provedeno do 31. srpnja;” podudara se s njegovim umetanjem u sljedeći odlomak.

Uslijed te promjene mijenja se točka 5. jedinstvenog dokumenta.

6. Proizvodnja

Opis i razlozi

U odjeljku IX. poglavlja I.:

— u podtočki (a) točke 2. riječi „u trenutku zaustavljanja vrenja” brišu se jer je rečenica suvišna.

U točki 3.:

— dodaje se podtočka (b) „Ružičasta likerska vina dozrijevaju najmanje osam mjeseci, od čega šest mjeseci u spremnicima od hrastovine.”. To omogućuje razlikovanje ružičastih i crnih vina Pineau des Charentes koja nisu proizvedena prema istim pravilima.

To dovodi do izmjene oznaka (b), (c), (d), (e) koje postaju (c), (d), (e) i (f).

— u podtočki (e) brojka 5 zamjenjuje se brojkom 7. To se podudara s povećanjem godina dozrijevanja za oznaku „vieux” (staro) kako bi se dobio kvalitetniji proizvod.

— u podtočki (f) brojka 10 zamjenjuje se brojkom 12. To se podudara s povećanjem godina dozrijevanja za oznaku „très vieux” (vrlo staro) kako bi se dobio kvalitetniji proizvod.

U točki 5.

— u podtočki (a) riječi „i ružičasta” brišu se

— u podtočki (a) umeće se jedan redak: Ružičasta likerska vina po završetku razdoblja dozrijevanja, nakon 1. lipnja godine koja slijedi iza godine berbe.

— u podtočki (a) brojka „5” zamjenjuje se brojkom „7”

— u podtočki (a) brojka „10” zamjenjuje se brojkom „12”

— u podtočki (b) riječi „1. listopada godine koja slijedi nakon godine njegove proizvodnje” zamjenjuju se riječima: „i najranije: Ružičasta likerska vina 1. lipnja godine koja slijedi nakon godine proizvodnje. Crna likerska vina 1. listopada godine koja slijedi nakon godine proizvodnje. Bijela likerska vina 1. travnja druge godine koja slijedi nakon godine proizvodnje.”

— u podtočki (c) brišu se riječi „jamstvena kapsula” i „postavljen u najmanje dva primjerka”

— u podtočku (c) umeće se sljedeći odlomak: „Za spremnike od najmanje 0,50 litara stavljaju se najmanje dva pečata, a svaki mora biti promjera najmanje 20 mm. Za spremnike manje od 0,50 litara postavlja se najmanje jedan vidljiv i čitljiv pečat.”

Te se izmjene podudaraju s razlikovanjem ružičastih likerskih vina od crnih likerskih vina, s izmjenom dozrijevanja za oznake „vieux” i „très vieux” te sa zamjenom jamstvene kapsule jamstvenim pečatom.

Na temelju te izmjene mijenja se jedinstveni dokument.

7. Povezanost sa zemljopisnim područjem

Opis i razlozi

u odjeljku X.:

— u točki 2.

— u prvom odlomku riječi „može biti” zamjenjuju se riječju „je”

— u prvom odlomku riječ „i” zamjenjuje se riječju „oznaka može”

— u prvom odlomku nakon riječi „très vieux” (vrlo staro) umeću se riječi „ili ‚extra vieux’ (iznimno staro)”

— u prvom odlomku riječi „najmanje 5 ili 10 godina” zamjenjuju se riječima „vidjeti poglavlje I. odjeljak IX. točku 3.”.

— u prvom odlomku briše se rečenica „Uglavnom se konzumira kao aperitiv”

— u drugom odlomku umeće se rečenica: „‚Pineau des Charentes’ uglavnom se konzumira kao aperitiv.”

— u trećem odlomku umeće se riječ „lagano” prije riječi „zlatne”

četvrti odlomak zamjenjuje se sljedećim odredbama:

„Crno vino ‚Pineau des Charentes’ postojane je boje i često razvija intenzivne arome svježe ubranog bobičastog voća uz note blagih začina. Ružičasto vino ‚Pineau des Charentes’ blijede je boje i često razvija arome crvenog bobičastog šumskog voća.”

— u petom odlomku riječi „i suhe orašaste plodove (orahe, tostirane bademe),” umeću se nakon riječi „suho voće”.

— u petom odlomku riječi „stare rakije Cognac” zamjenjuju se riječima „stare rakije kontrolirane oznake izvornosti ‚Cognac’.”.

šesti odlomak zamjenjuje se sljedećim odredbama:

„Crno i ružičasto vino ‚Pineau des Charentes’ s oznakama ‚vieux’ (staro) ili ‚très vieux’ (vrlo staro) crvenožute je boje. Riječ je o vrlo elegantnim vinima koja često razvijaju čokoladne ili voćne note s rakijom, koje često prelaze u oksidativne arome svojstvene starim rakijama kontrolirane oznake izvornosti ‚Cognac’.”.

Te izmjene dovode do izmjene teksta.

Na temelju te izmjene mijenja se jedinstveni dokument.

8. Prijelazna odredba

Opis i razlozi

Mjera koja se odnosi na prag neuspješnih trsova briše se jer je zastarjela.

Dodaje se:

„2. Sazrijevanje Za likerska vina koja su sazrijevala najmanje pet godina u drvenoj bačvi može se zatražiti oznaka ‚vieux’ (staro) do 1. listopada 2023. Za likerska vina koja su sazrijevala najmanje deset godina u drvenoj bačvi može se zatražiti oznaka ‚très vieux’ (vrlo staro) ili ‚extra vieux’ (iznimno staro) do 1. listopada 2023.”

Ta je izmjena prijelazna mjera koja prati izmjenu dozrijevanja za oznake „vieux” i „très vieux”

Ta izmjena ne utječe na jedinstveni dokument

Pravila prezentiranja

U točki 9. odjeljka XII. umeću se sljedeći stavci:

„Stavljanje oznake starosti dopušteno je za vina Pineau des Charentes koja su sazrijevala u drvenoj bačvi najmanje tri godine. Navedena starost ne smije biti veća od trajanja dozrijevanja predmetnog proizvoda u drvenoj bačvi. Ako je riječ o mješavini sorti, prednost ima vremensko razdoblje skupine čije je dozrijevanje u drvenoj bačvi trajalo kraće. Odredbe o stavljanju oznake starosti primjenjuju se od 1. travnja 2020.”

Tom se izmjenom omogućuje navođenje starosti vina Pineau Charentes od određenog trenutka sazrijevanja kako bi se potrošačima osigurale potpunije informacije.

Ta izmjena ne utječe na jedinstveni dokument.

9. Namjena čestica

Opis i razlozi

U prvom odjeljku poglavlja II. specifikacije proizvoda kontrolirane oznake izvornosti „Pineau des Charentes”:

— prvi odjeljak zamjenjuje se sljedećim odredbama: „I. Obveze podnošenja izjava 1. Izjava o namjeni vinogradarskog područja Izjava o namjeni vinogradarskog područja predaje se do 1. srpnja svake godine za berbu sljedeće godine Savezu međustrukovnih udruženja vinogradarskog područja Charentes-Cognac, koji tijelu za zaštitu i upravljanje i kontrolnom tijelu dostavlja informacije koje se na njega odnose. U toj se izjavi navodi najveća površina koja će biti obrana za proizvodnju mošta. 2. Izjava o namjeni čestica Od berbe 2019. likerska vina proizvode se od mošta dobivenog s utvrđenih čestica za koje je bila podnesena izjava o namjeni čestica. Izjava o namjeni čestica podnosi se tijelu za zaštitu i upravljanje najkasnije 10. prosinca svake godine za berbu sljedeće godine. U toj se izjavi za svaku česticu navodi: katastarski referentni broj: općina, odjeljak, broj; sorta; zasađena površina za proizvodnju; ime proizvođača. 3. Izjava o proizvodnji Nakon posljednjeg zaustavljanja vrenja sastavlja se izjava o proizvodnji, koja sadržava: ukupne količine upotrijebljenog mošta; ukupne količine upotrijebljene rakije Cognac; ukupne količine proizvedenog likerskog vina po boji; oznake čestica i površine na kojima je ubrano grožđe namijenjeno za proizvodnju mošta. Ta se izjava sastavlja u skladu s evidencijom proizvodnje i šalje se do 10. prosinca godine berbe lokalnim službama Glavne uprave za carine i izravne poreze (DGDDI). Primjerak izjave dostavlja se tijelu za zaštitu i upravljanje te službama INAO-a. 4. Izjava o zahtjevu Svaki proizvođač, kako bi za svoja vina zatražio da nose kontroliranu oznaku izvornosti ‚Pineau des Charentes’, uz eventualnu nadopunu oznakama ‚vieux’, ‚très vieux’ (ili oznakom iste vrijednosti ‚extra vieux’), tijelu za zaštitu i upravljanje upućuje izjavu o zahtjevu najmanje 30 dana prije puštanja u promet serije proizvoda. U toj se izjavi osobito navodi: ime ili tvrtka proizvođača; adresa proizvođača; količina za koju se podnosi zahtjev, po bojama, eventualno uz nadopunu prethodno navedenim oznakama; načini skladištenja: mjesto, vrsta spremnika, oznaka u vinskom podrumu (broj, sadržaj). 5. Izjava o prelasku u niži razred Svaki proizvođač koji, u skladu s Uredbom (EU) br. 1308/2013, svrstava u niži razred serije koje imaju kontroliranu oznaku izvornosti ‚Pineau des Charentes’, mora o tome podnijeti izjavu tijelu za zaštitu i upravljanje najkasnije desetog dana u mjesecu koji slijedi nakon prelaska u niži razred.”

Ta izmjena odgovara novom postupku za izjavu o namjeni.

Ta izmjena ne utječe na jedinstveni dokument.

10. Glavni elementi koje treba kontrolirati

Opis i razlozi

Poglavlje III. specifikacije proizvoda kontrolirane oznake izvornosti „Pineau des Charentes” mijenja se kako slijedi:

1. u odjeljku I.

— u točki D. riječi „i postavljanja jamstvene kapsule ili jamstvenog pečata.” brišu se.

2. u odjeljku II.

— brojka „45011” zamjenjuje se oznakom „NF EN ISO/CEI 17065”

Ta izmjena ne utječe na jedinstveni dokument

JEDINSTVENI DOKUMENT

1. Naziv proizvoda

Pineau des Charentes

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

3. Likersko vino

4. Opis vina

Riječ je o bijelim, ružičastim i crnim likerskim vinima dobivenih zaustavljanjem vrenja grožđa dodavanjem odležane rakije s oznakom izvornosti „Cognac” (rakija iz prethodne destilacijske godine) dobivene na istom poljoprivrednom gospodarstvu. Mogu im se dodati oznake „vieux” (staro) ili „très vieux” (vrlo staro), ovisno o trajanju dozrijevanja u drvenim bačvama (najmanje sedam odnosno 12 godina). Prije svega se konzumira kao aperitiv.

Vino „Pineau des Charentes” u ustima razvija svježinu i zaokruženost mošta od svježeg grožđa. Rakija „Cognac” koja pridonosi strukturi i ukupnoj ravnoteži proizvoda stapa se s proizvodom zahvaljujući dugotrajnom dozrijevanju u drvenoj bačvi.

Bijelo vino „Pineau des Charentes” svjetložute je do zlatne boje i često razvija naglašene voćne arome (svježe voće ili ušećereno voće) i cvjetne arome (bijelo cvijeće) te note meda.

Crno ili ružičasto vino „Pineau des Charentes” blijedoružičaste je do tamnocrvene boje. Crno vino „Pineau des Charentes” često razvija intenzivne arome svježe ubranog tamnog bobičastog voća uz note blagih začina. Ružičasto vino „Pineau des Charentes” često razvija arome šumskog voća, odnosno koštunjičavog voća kada dozrijevanje traje dulje.

Opća analitička svojstva Najveća ukupna alkoholna jakost (u % volumnog udjela) 22 Najmanja stvarna alkoholna jakost (u % volumnog udjela) 16 Najmanji ukupni udio kiselosti Najveći udio hlapljivih kiselina (u miliekvivalentima po litri) 10 Najveći ukupni sadržaj sumporova dioksida (u miligramima po litri) 75

5. Enološki postupci

a. Osnovni enološki postupci

Postupak uzgoja

Najmanja gustoća sadnje vinove loze iznosi 2 200 trsova po hektaru s razmakom između redova ne većim od 3 metra.

Vinova loza obrezuje se u skladu sa sljedećim tehnikama s najviše 50 000 pupova po hektaru:

— rezidba jednostruki ili dvostruki Guyot, pri čemu trs ima jedan ili dva kraka i jedan ili dva reznika;

— rezidba u obliku kordonca s reznicima s najviše tri pupa.

Navodnjavanje je zabranjeno.

b. Najveći prinos

Likersko vino

45 hektolitara po hektaru

Mošt

85 hektolitara po hektaru

6. Razgraničeno zemljopisno područje

Berba grožđa, proizvodnja mošta, razvoj, dozrijevanje i pakiranje likerskih vina provode se na područjima sljedećih općina:

departman Charente-Maritime:

arondisman Rochefort: sve općine

arondisman Saintes: sve općine

arondisman Saint-Jean-d’Angély: sve općine

arondisman Jonzac: sve općine

arondisman La Rochelle:

— kanton Ars-en-Ré: sve općine.

— kanton Aytré: općine Angoulins i Aytré.

— kanton La Jarrie: sve općine.

— kantoni La Rochelle 1, 2, 3, 4, 6, 7: općina La Rochelle.

— kanton La Rochelle 5: općine Esnandes, Marsilly, Puilboreau, La Rochelle, Saint-Xandre.

— kanton La Rochelle 8: općine Dompierre-sur-Mer, Périgny, La Rochelle.

— kanton La Rochelle 9: općine L’Houmeau, Lagord, Nieul-sur-Mer, La Rochelle.

— kanton Saint-Martin-de-Ré: sve općine.

— kanton Courçon: općine Angliers, Benon, Courçon, Cramchaban, Ferrières-d’Aunis, La Grève-sur-le-Mignon, Le Gué-d’Alleré, La Laigne, Nuaillé-d’Aunis, Saint-Cyr-du-Doret, Saint-Jean-de-Liversay, Saint-Sauveur-d’Aunis.

— kanton Marans: općine Longèves, Saint-Ouen, Villedoux.

departman Charente:

arondisman Cognac: sve općine

arondisman Angoulême

— kanton Angoulême Est: sve općine.

— kanton Angoulême Nord: sve općine.

— kanton Angoulême Ouest: sve općine.

— kanton Blanzac: sve općine.

— kanton Hiersac: sve općine.

— kanton Saint-Amant-de-Boixe: sve općine.

— kanton Villebois-la-Valette: sve općine.

— kanton La Rochefoucauld: općine Agris, Brie, Bunzac, Chazelles, Coulgens, Jauldes, Pranzac, Rancogne, Rivières, La Rochette, Saint-Projet-Saint-Constant.

— kanton Montbron: općine Charras, Feuillade, Grassac, Mainzac, Marthon, Saint-Germain-de-Montbron, Souffrignac.

arondisman Confolens

— kanton Aigre: sve općine.

— kanton Ruffec: općine Villegats i Verteuil-surCharente.

— kanton Mansle: općine Aunac, Bayers, Cellettes, Chenon, Fontclaireau, Fontenille, Juillé, Lichères, Lonnes, Mansle, Mouton, Moutonneau, Puyréaux, Saint-Amand-de-Bonnieure, Saint-Angeau, SaintCiers-sur-Bonnieure, Saint-Front, Saint-Groux, Sainte-Colombe, Valence, Villognon.

— kanton Villefagnan: općine Brettes, Courcôme, Longré, Raix, Salles de Villefagnan, Souvigné, Tuzie, Villefagnan.

departman Dordogne:

arondisman Périgueux:

— kanton Saint-Aulaye: općine Chenaud, Parcoul, Puymangou, La Roche-Chalais, Saint-Aulaye.

departman Deux-Sèvres:

arondisman Niort:

— kanton Mauzé sur le Mignon: općine Le Bourdet, PrinDeyrançon, Priaires, Mauzé-sur-le-Mignon, La Rochénard, Usseau.

— kanton Beauvoir-sur-Niort: općine Beauvoir-sur-Niort, Belleville, La Foye-Montjault, Granzay-Gript, Prissé-La Charrière, SaintEtienne-la-Cigogne, Boisserolles, Thorigny sur le Mignon.

— kanton Brioux-sur-Boutonne: općina Le Vert.

7. Glavne sorte vinove loze

Cot N - Malbec N

Cabernet franc N

Cabernet-Sauvignon N

Colombard B

Folle blanche B

Jurançon blanc B

Ugni blanc B

Merlot blanc B

Meslier Saint-François B

Montils B

Sauvignon B

Semillon B

Merlot N

8. Opis povezanosti

Zemljopisno područje, jednako kao i područje kontrolirane oznake izvornosti rakije „Cognac” podudara se sa sjevernim rubom Akvitanskog bazena. Točnije, na zapadu graniči s Atlantskim oceanom, na jugu s područjem estuarija Gironde, na sjeveru s otocima Ré i Oléron, a na istoku, prema Angoulêmeu, s prvim ograncima Središnjeg masiva. Proteže se na četiri departmana.

Zemljopisno područje čine velike sedimentne cjeline, prije svega nastale u razdoblju gornje jure (vapnenački nanosi nastali od sedimenata nanesenih morem) sjeverno od linije Rochefort-Cognac, i u razdoblju krede (promjena vapnenaca iz razdoblja jure koji čine rezidualnu glinu nastalu dekalcifikacijom i naslage gline, pijeska i krede) na jugu.

Klima je umjerena oceanska. Prosječna godišnja temperatura iznosi približno 13 °C, a broj sunčanih sati velik je, gotovo 2 100 godišnje. Klima zemljopisnog područja ujednačena je, uz iznimku obalnih regija, koje imaju više sunčanih sati i manju temperaturnu oscilaciju.

Zima je blaga i vlažna, s malim brojem mraznih dana. Opasnost od proljetnog mraza mala je, ali njegovo je pojavljivanje moguće sve do svibnja. Ljeto je umjereno toplo, iako ponekad mogu nastupiti sušna razdoblja.

Godišnja količina padalina od 800 mm do 1 000 mm raspoređena je na 130 do 150 dana tijekom cijele godine.

Najčešća su glinasto-vapnenačka tla na vapnenačkim stijenama, iako se unutar ove skupine primjećuje velika raznolikost tla. Na obalnim dijelovima, a osobito na otocima Ré i Oléron, nalaze se tla pjeskovite teksture. Zemljišta na područjima gdje postoji rizik od poplava ne mogu nositi kontroliranu oznaku izvornosti.

Opis ljudskih čimbenika koji su relevantni za povezanost

Vinova loza u ovoj se regiji uzgaja još od rimskog doba. Vinogradi su prvo bili zasađeni u pokrajini Saintonge od 3. stoljeća, da bi se zatim proširili na jug i u unutrašnjost, u Aunis i Augoumois (13. stoljeće).

Prema legendi kojom je obavijeno podrijetlo vina „Pineau des Charentes”, 1589., kada je Henrik IV. stupio na vlast, jedan je nespretni vinar izlio mošt od svježeg grožđa u bačvu u kojoj je već bila rakija „Cognac”. Bijesan zbog svoje nespretnosti, odbacio je bačvu u najtamniji kutak svojeg podruma. Nekoliko godina kasnije, kada je ponovno želio iskoristiti posudu koju je stavio sa strane, otkrio je opojnu, posve originalnu bistru tekućinu zlatne boje i voćne arome.

Likerska vina tako duguju svoj nastanak rakiji „Cognac”, s kojom dijele povijest.

Likerska vina dugo su bila proizvod za vlastitu potrošnju. Na ovoj se tradiciji temelji njihov identitet jer još i danas sve grožđe koje se upotrebljava za proizvodnju vina „Pineau des Charentes” (bez obzira upotrebljava li se za mošt ili za rakiju „Cognac”) mora biti uzgojeno na samo jednom poljoprivrednom gospodarstvu.

S vremenom su vinogradari postupno razvijali svoju praksu kako bi usavršili originalno znanje i iskustvo koje čine: proizvodnja rakije „Cognac”, odabir najzrelijeg grožđa, zaustavljanje vrenja, koje omogućuje dobivanje organoleptički stabilnog i ujednačenog proizvoda, i umjetnost spajanja dodatnih serija i godina berbe grožđa za „Pineau des Charentes”.

Tijekom dvadesetih godina 20. stoljeća sektor je organiziran osnivanjem „Sindikata proizvođača sorte Pineau des Charentes”, koji je 1943. postao „Sindikat proizvođača za promidžbu i oglašavanje sorte Pineau des Charentes”.

Dana 5. srpnja 1935. donesen je zakon kojim je omogućena primjena članka 12. Zakona od 6. svibnja 1919. o zaštiti oznaka izvornosti za likerska vina koja mogu nositi naziv „Pineau des Charentes”.

Kontrolirana oznaka izvornosti „Pineau des Charentes” priznata je Uredbom od 12. listopada 1945. Vino „Pineau des Charentes” tako je među prvim likerskim vinima koja su u Francuskoj dobila to priznanje.

Proizvodnja vina „Pineau des Charentes” zahtijeva u prosjeku dvostruku količinu čestica potrebnih za proizvodnju rakije „Cognac” i jednu česticu za proizvodnju mošta od grožđa. Tako u skladu sa znanjem i iskustvom proizašlim iz povijesne prakse, svaki proizvođač bira na svojem gospodarstvu čestice koje su najprikladnije za proizvodnju mošta najbogatijeg šećerom, a ostatak svojih čestica namjenjuje proizvodnji kiselih vina, s slabim udjelom alkohola, pogodnih za proizvodnju rakije „Cognac”.

Primjenom praksi, znanja i iskustva povezanih s proizvodnjom rakije „Cognac”, reguliranje dozrijevanja u drvenim bačvama omogućuje vinu „Pineau des Charentes” da postane bolje i poprimi svoja osobita svojstva u smislu arome i okusa.

Pakiranje je ograničeno na zemljopisno područje, a taj zahtjev proizlazi iz prakse proizvodnje i konzumacije vina „Pineau des Charentes” u obiteljskom okruženju. Ograničenjem se žele sačuvati svojstva i posebnost proizvoda proizvedenog posebnom metodom, uz dugotrajno sazrijevanje, ali i uz učinkovitije postupke kontrole proizvoda.

9. Osnovni dodatni uvjeti (pakiranje, označivanje, ostali zahtjevi)

Pakiranje

Pravni okvir:

nacionalno zakonodavstvo

Vrsta dodatnog uvjeta:

pakiranje na ograničenom području

Opis uvjeta:

bijela likerska vina sazrijevaju najmanje 18 mjeseci, od čega najmanje 12 mjeseci u spremnicima od hrastovine. Ružičasta i crna likerska vina sazrijevaju najmanje osam, odnosno 12 mjeseci, od čega najmanje šest, odnosno osam mjeseci u spremnicima od hrastovine.

Vina s oznakom „vieux” (staro) sazrijevaju najmanje sedam godina u spremnicima od hrastovine, a vina s oznakom „très vieux” (vrlo staro) (ili oznakom iste vrijednosti „extra vieux” (iznimno staro)) sazrijevaju najmanje 12 godina u spremnicima od hrastovine.

Obveza pakiranja u zemljopisnom području proizlazi iz početne prakse proizvodnje i konzumacije u obiteljskom okruženju, a njezina je svrha zaštita obilježja i posebnosti vina „Pineau des Charentes”.

Za izradu ovog proizvoda potrebno je znanje i iskustvo, s jedne strane za miješanje sorti grožđa, a s druge strane, za sazrijevanje u drvenim spremnicima u oksidativnom okruženju. Stoga treba izbjegavati prijevoz proizvoda i ograničiti rukovanje nakon sazrijevanja kako se ne bi ugrozila postignuta svojstva na kraju tehnički nadzirane metode proizvodnje. Uz to, ograničenje pakiranja na zemljopisno područje omogućuje bolju sljedivost i olakšava postupke kontrole proizvoda.

Vina se stavljaju na tržište potrošačima u staklenoj boci na kojoj se nalazi jamstvena kapsula ili jamstveni pečat.

Označivanje

Pravni okvir:

nacionalno zakonodavstvo

Vrsta dodatnog uvjeta:

dodatne odredbe koje se odnose na označivanje

Opis uvjeta:

— Oznaka godine berbe dopuštena je za likersko vino koje je 100 % dobiveno iste godine kada je proizvedeno vino „Pineau des Charentes”.

— Nazivu oznake mogu se dodati oznake „vieux” i „très vieux” (ili oznaka iste vrijednosti „extra vieux”) za likerska vina koja ispunjavaju uvjete proizvodnje propisane za te oznake u ovoj specifikaciji proizvoda.

— Stavljanje oznake starosti dopušteno je za vina Pineau des Charentes koja su sazrijevala u drvenoj bačvi najmanje tri godine. Navedena starost ne smije biti veća od trajanja dozrijevanja predmetnog proizvoda u drvenoj bačvi. Ako je riječ o mješavini sorti, prednost ima vremensko razdoblje skupine čije je dozrijevanje u drvenoj bačvi trajalo kraće.

Poveznica na specifikaciju proizvoda

https://info.agriculture.gouv.fr/gedei/site/bo-agri/document_administratif-0c371c80-33c1-440e-a943-9c8e2d3302d6

(1) SL L 9, 11.1.2019., str. 2.